डायरेक्टर सात्विक मोहंती ने इस फिल्म की स्क्रिप्ट पर करीब दो साल काम करने के बाद अनुपम खेर को सबसे पहले साइन किया। फिल्म साइन करने के बाद अनुपम ने सात्विक से पूछा आपकी फिल्म के प्रड्यूसर कौन हैं तो उनका जवाब मिला प्रड्यूसर तो फिलहाल नहीं मिल पाया है, अनुपम को यह स्क्रिप्ट इस कदर पसंद आई थी कि उन्होंने उसी वक्त फिल्म को प्रड्यूस करने का फैसला किया। सात्विक मोहंती इस फिल्म से पहले माय फ्रेंड पिंटो, मेरठिया गैंगस्टर्स सहित कई फिल्मों के साथ बतौर सहायक डायरेक्टर जुड़े रहे हैं। सात्विक मोहंती खुद भुवनेश्वर से हैं लेकिन उन्होंने बतौर डायरेक्टर अपनी पहली फिल्म की शूटिंग फर्स्ट-टु-लॉस्ट रांची की अलग-अलग चालीस लोकेशन पर सिर्फ सत्ताइस दिनों में पूरी की। कहानी के मिजाज के मुताबिक ही मोहंती ने बॉक्स आफिस की परवाह किए बिना स्टार का सिलेक्शन किया।स्टोरी प्लॉट: रांची शहर की गुड़िया (सौंदर्या) अच्छा गाती है, हर किसी को लगता है गुड़िया टॉप सिंगर बन सकती है। वहीं गुड़िया पॉप म्यूजिक की दुनिया में अपनी पहचान बनाना चाहती है, गुडिया की फ्रेंड मंडली भी उसके इस सपने को पूरा करने में उसकी मदद कर रही है। गुड़िया के खास दोस्त मोनू उर्फ मनीष ( हिमांश कोहली) और पिंकू (ताहा शाह) भी हर मोड़ पर गुड़िया को फुल सपॉर्ट करते हैं, वैसे मोनू खुद भी इंजिनियर है। हर कोई मोनू को जुगाड़ू इंजिनियर कहता है, जो अपनी जुगाड़बाजी से सब कुछ कर सकता है। मोनू और गुड़िया एक दूसरे को प्यार करते हैं, इस सिंपल सी सपनों को साकार करने वाली कहानी में बैंक रॉबरी का प्लॉट भी शामिल है। पुलिस इंस्पेक्टर जिम्मी शेरगिल का छोटा सा किरदार भी कहानी का अहम हिस्सा है। गुड़िया के इन्हीं सपनों की दुनिया में ट्विस्ट उस वक्त आता है जब कहानी में भ्रष्ट नेता भैया (अनुपम खेर) की एंट्री होती है और सब कुछ बदलने लगता है।यकीनन, डायरेक्टर मोहंती की इस फिल्म का प्लॉट दमदार है, वहीं अगर फिल्म की कहानी की बात करें तो छोटे शहरों में रहने वालों के ऊंचे सपनों को लेकर अब तक दर्जनों फिल्में बन चुकी हैं, ऐसे में दर्शक अब कुछ नया और दूसरी फिल्मों से हटकर देखना चाहते है लेकिन यहां कहानी में इतना दम नहीं कि दो घंटे से भी कम की इस फिल्म के साथ दर्शक भावनात्मक तौर से कहीं जुड़ पाएं। फिल्म का स्क्रीनप्ले कमजोर है, समझ नहीं आता कि मोहंती ने इस छोटी सी कहानी पर दो साल तक काम किया लेकिन स्क्रीनप्ले पर ज्यादा ध्यान नहीं दिया, ऐसे में इस कम अवधि की फिल्म में भी दर्शक अगर स्क्रीन पर द एंड आने का इंतजार करें तो इसे यकीनन डायरेक्टर की नाकामी ही कहा जाएगा। वहीं अगर ऐक्टिंग की बात करें तो गुड़िया के किरदार में सौदंर्या शर्मा ने अपने किरदार को कैमरे के सामने जीवंत करके पेश किया है, सौंदर्या की शानदार ऐक्टिंग इस फिल्म को देखने की एक वजह हो सकती है तो ताहा शाह और अनुपम खेर भी अपने किरदार में खूब जमे। फिल्म का संगीत ठीक-ठाक है, इमानदार पुलिस ऑफिसर के रोल में जिम्मी शेरगिल खूब जमें है तो सतीश कौशिक भी पुलिस वाले बने हैं लेकिन इनका अंदाज कुछ और है। कहानी और माहौल पर फिल्म के ज्यादातर गाने फिट नजर आते हैं, हेलिकॉप्टर और फैशन क्वीन का फिल्मांकन अच्छा बन पड़ा है, इसके बावजूद फिल्म में कोई ऐसा गाना भी नहीं जो म्यूजिक लवर्स की जुबां पर आ पाए। क्यों देखें: रांची और इसके आस-पास की कुछ नक्सल प्रभावित इलाकों की बेहतरीन लोकेशन, सौदंर्या शर्मा की जानदार ऐक्टिंग और मुंबइया मसालों की भीड़ से दूर हटकर बनी यह फिल्म एक खास क्लास की कसौटी पर खरी उतर सकती है। 